text: Årets høst er en mavepuster for landbruget
  27 august 2016 kl. 14.14
  Årets kornhøst ser ud til at blive den mindste i 10 år og det er rigtig skidt for de landmænd, der i forvejen har det svært.
  Landmændene arbejder lige nu i døgndrift for at få årets høst i hus, men desværre så viser de foreløbige prognoser, at det bliver et af de knap så gode år.
  En af de landmænd, der har afsluttet sin høst, er LandboSyds formand Mogens Dall og han lægger ikke fingrene imellem, når han skal beskrive årets resultat.
  - Det er en mavepuster for landbruget, og lige nu er der ingen ende på ulykkerne for landbruget, siger Mogens Dall til TV SYD.
  
  Mogens Dall fortæller, at han i år har høstet godt 180 ton korn mindre i forhold til en gennemsnitlig høst og det betyder med de nuværende kornpriser, at der kommer godt 180.000 kroner færre i pengekassen.
  Ifølge DLG, der modtager en stor del af det korn der bliver høstet, så mangler der i år mellem et og to ton korn pr. hektar.
  Mogens Dall glæder sig dog over, at det formentlig allerede i næste uge bliver mulighed for at få sået frø til den kommende sæson.
  Så allerede nu ser han frem til en bedre høst i 2017.
  